CELEX: 32018D0752
Language: lt
Date: 1526256000000
Title: 2018 m. gegužės 14 d. Tarybos sprendimas (ES) 2018/752 dėl pozicijos, kurios Sąjungos vardu turi būti laikomasi Tarptautinės jūrų organizacijos Jūrų saugumo komiteto 99-ajame posėdyje, dėl SOLAS taisyklių Nr. II-1/1 ir II-1/8-1 pakeitimų priėmimo, dėl atitinkamų susijusių operatyvinės informacijos gairių kapitonams iki 2014 m. sausio 1 d. pastatytų keleivinių laivų užtvindymo atveju ir dėl 2010 m. Tarptautinio atsparumo ugniai bandymo procedūrų taikymo kodekso pakeitimų priėmimo

23.5.2018   
            
            
               LT
            
            
               Europos Sąjungos oficialusis leidinys
            
            
               L 126/6
            
         TARYBOS SPRENDIMAS (ES) 2018/752
   2018 m. gegužės 14 d.
   dėl pozicijos, kurios Sąjungos vardu turi būti laikomasi Tarptautinės jūrų organizacijos Jūrų saugumo komiteto 99-ajame posėdyje, dėl SOLAS taisyklių Nr. II-1/1 ir II-1/8-1 pakeitimų priėmimo, dėl atitinkamų susijusių operatyvinės informacijos gairių kapitonams iki 2014 m. sausio 1 d. pastatytų keleivinių laivų užtvindymo atveju ir dėl 2010 m. Tarptautinio atsparumo ugniai bandymo procedūrų taikymo kodekso pakeitimų priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:
   
               (1)
            
            
               Sąjungos veiksmais jūrų transporto sektoriuje turėtų būti siekiama gerinti laivybos saugą;
            
         
               (2)
            
            
               2018 m. gegužės 16–25 d. įvyksiančiame Tarptautinės jūrų organizacijos (IMO) Jūrų saugumo komiteto (MSC) 99-ajame posėdyje (toliau – MSC 99) turėtų būti priimti Tarptautinės konvencijos dėl žmogaus gyvybės apsaugos jūroje (toliau – SOLAS) taisyklių Nr. II-1/1 ir II-1/8-1 pakeitimai dėl esamų keleivinių laivų kapitono pagalbinių kompiuterinių užtvindyto laivo stovumo išlaikymo sistemų (toliau – SOLAS taisyklių II-1/1 ir II-1/8-1 pakeitimai), patvirtintos susijusios operatyvinės informacijos gairės kapitonams iki 2014 m. sausio 1 d. pastatytų keleivinių laivų užtvindymo atveju (toliau – susijusios gairės) ir priimti 2010 m. Tarptautinio atsparumo ugniai bandymo procedūrų taikymo kodekso (toliau – FTP kodeksas) pakeitimai;
            
         
               (3)
            
            
               todėl tikslinga nustatyti poziciją, kurios Sąjungos vardu turi būti laikomasi MSC 99, kadangi SOLAS taisyklių Nr. II-1/1 ir II-1/8-1 pakeitimai, susijusių gairių patvirtinimas ir FTP kodekso pakeitimų priėmimas galės turėti esminės įtakos Sąjungos teisės aktų, t. y. Europos Parlamento ir Tarybos direktyvos 2009/45/EB (1), turiniui;
            
         
               (4)
            
            
               padarius pakeitimų SOLAS taisyklėse Nr. II-1/1 ir II-1/8-1 ir susijusiose gairėse turėtų būti sudarytos sąlygos nustatyti eksploatavimo gaires jau eksploatuojamiems keleiviniams laivams, teikiant reguliariai atnaujinamą informaciją apie laivo stovumą, likusį po užtvindymo;
            
         
               (5)
            
            
               FTP kodekso pakeitimais, susijusiais su atvirosios grindų dangos bandymo reikalavimais, turėtų būti numatyta, kad tos nuostatos turėtų būti taikomos ir mažiau kaip 36 keleivius vežantiems laivams;
            
         
               (6)
            
            
               tiek, kiek SOLAS taisyklių Nr. II-1/1 ir II-1/8-1 pakeitimais, susijusių gairių patvirtinimu ir FTP kodekso pakeitimais gali būti padarytas poveikis Direktyvos 2009/45/EB nuostatoms, susijusioms su vidaus maršrutais plaukiojančiais keleiviniais laivais ir greitaeigiais keleiviniais laivais, tie pakeitimai priklauso išimtinei Sąjungos kompetencijai;
            
         
               (7)
            
            
               Sąjunga nėra nei IMO narė, nei atitinkamų konvencijų ar kodeksų susitariančioji šalis. Todėl Taryba turėtų įgalioti valstybes nares pareikšti Sąjungos poziciją ir savo sutikimą būti saistomoms tų pakeitimų tiek, kiek tie pakeitimai priklauso išimtinei Sąjungos kompetencijai,
            
         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi IMO Jūrų saugumo komiteto 99-ajame posėdyje, yra pritarti tam, kad būtų:
   
               a)
            
            
               priimti SOLAS taisyklių Nr. II-1/1 ir II-1/8-1 pakeitimai, išdėstyti IMO dokumento MSC 99/3 1 priede, ir patvirtintos susijusios gairės, išdėstytos IMO Laivų projektavimo ir statybos pakomitečio (SDC) dokumento SDC 5/15 1 priede;
            
         
               b)
            
            
               priimti FTP kodekso 3 priedo 1 lentelės pakeitimai, išdėstyti IMO dokumento MSC 99/3 2 priede.
            
         2 straipsnis
   1.   1 straipsnyje nurodytą poziciją, kurios turi būti laikomasi Sąjungos vardu, pareiškia valstybės narės, kurios yra IMO narės, bendrai veikdamos Sąjungos interesų labui.
   2.   Neesminiams 1 straipsnyje nurodytos pozicijos pakeitimams galima pritarti be papildomo Tarybos sprendimo.
   3 straipsnis
   Valstybės narės įgaliojamos pareikšti savo sutikimą Sąjungos labui būti saistomoms 1 straipsnyje nurodytų pakeitimų tiek, kiek tie pakeitimai priklauso išimtinei Sąjungos kompetencijai.
   4 straipsnis
   Šis sprendimas skirtas valstybėms narėms.
   
      Priimta Briuselyje 2018 m. gegužės 14 d.
      
         
            Tarybos vardu
         
         
            Pirmininkė
         
         E. ZAHARIEVA
      
   
   
      (1)  2009 m. gegužės 6 d. Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų (OL L 163, 2009 6 25, p. 1).